ไทยพาณิชย์เชื่อโอกาสลดดอกเบี้ยมีน้อย
ศูนย์วิจัยฯ ไทยพาณิชย์ คาดปีนี้ ธปท. ไม่ลดอัตราดอกเบี้ยเพื่อกระตุ้นเศรษฐกิจ หลังเงินเฟ้อต่ำ เศรษฐกิจไทยยังขยายตัวดี
4 เม.ย. 2556

ศูนย์วิจัยฯ ไทยพาณิชย์ คาดปีนี้ ธปท. ไม่ลดอัตราดอกเบี้ยเพื่อกระตุ้นเศรษฐกิจ หลังเงินเฟ้อต่ำ เศรษฐกิจไทยยังขยายตัวดี
ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์กรณีธนาคารแห่งประเทศไทย (ธปท.) มีมติ 5 ต่อ 1 ให้คงอัตราดอกเบี้ยนโยบายไว้ที่ 2.75% ในการประชุมคณะกรรมการนโยบายการเงิน (กนง.) วันที่ 3 เมษายน 2556 ซึ่ง กนง. มองว่าเศรษฐกิจไทยขยายตัวดีจากอุปสงค์ในประเทศ โดยประเมินว่าการใช้จ่ายในประเทศเป็นแรงขับเคลื่อนหลักของเศรษฐกิจ ซึ่งมีปัจจัยสนับสนุนจากภาวะการเงินและสินเชื่อที่ผ่อนคลาย ขณะเดียวกัน กนง. คาดว่าการใช้จ่ายภาครัฐทั้งการบริหารจัดการน้ำและการลงทุนในโครงสร้างพื้นฐานขนาดใหญ่น่าจะเริ่มได้ในช่วงกลางปีถึงปลายปี ซึ่งจะช่วยส่งเสริมการลงทุนต่อเนื่องของภาคเอกชนได้
อย่างไรก็ตาม เศรษฐกิจโลกยังเป็นความเสี่ยง ทำให้นโยบายการเงินยังต้องผ่อนปรน เศรษฐกิจยุโรปที่ยังถดถอยและยังมีความเสี่ยงในภาคการเงินจะเป็นอุปสรรคต่อการเติบโตของภาคการส่งออกของไทยในปีนี้ และจะส่งผลกระทบต่อเนื่องไปถึงภาคการผลิตสินค้าอุตสาหกรรม ซึ่งพึ่งพาการส่งออกในสัดส่วนที่สูง โดย กนง. มองว่าอัตราดอกเบี้ยนโยบายไว้ที่ 2.75% นั้นผ่อนปรนเพียงพอที่จะรับมือกับสถานการณ์ดังกล่าวได้ภายใต้ความเสี่ยงด้านเสถียรภาพการเงินและเงินทุนเคลื่อนย้าย
ศูนย์วิจัยเศรษฐกิจและธุรกิจ ธนาคารไทยพาณิชย์ คาดว่า กนง. คงอัตราดอกเบี้ยนโยบายไว้ที่ 2.75% จนถึงสิ้นปี จากเศรษฐกิจในประเทศยังคงมีแนวโน้มขยายตัวได้ดีในปีนี้ ประกอบกับสินเชื่อทั้งภาคครัวเรือนและภาคธุรกิจยังขยายตัวสูง ทำให้โอกาสที่ กนง. จะลดอัตราดอกเบี้ยเพื่อกระตุ้นเศรษฐกิจมีน้อย ขณะเดียวกันความไม่แน่นอนในเศรษฐกิจโลกที่ค่อนข้างสูงยังส่งผลกระทบต่อภาคการส่งออก และอัตราเงินเฟ้อพื้นฐานล่าสุดอยู่ในระดับที่ค่อนข้างต่ำ รวมไปถึงค่าเงินบาทที่มีแนวโน้มแข็งค่าขึ้นกว่าที่ประมาณการไว้เดิมจากปัจจัยด้านเงินทุนไหลเข้า ทำให้อัตราดอกเบี้ยยังไม่น่าจะมีการปรับขึ้นในปีนี้